損失規避

**損失規避**（；）係行為經濟學上講到嘅一種現象。用日常化嘅用語講，損失規避係話人類有一種傾向，中意避免損失多過中意得到同等嘅得益。一個有損失規避傾向嘅個體做決策嗰陣，硬係會（例如）覺得**損失 200 文**慘嘅程度大過**得到 200 文**開心嘅程度，又或者係會覺得**損失 500 文**慘嘅程度大過**得到 600 文**開心嘅程度。

損失規避依個概念，出自以色列心理學家丹尼·加利曼同阿摩司·特沃斯基响 1970 年代尾做嘅研究，而呢個概念係展望理論嘅一部份——加利曼佢就係憑住呢套理論攞到諾貝爾經濟學獎嘅。响廿世紀末，損失規避依個諗頭吸引咗唔少經濟學家同心理學家注意，但係廿一世紀初嘅研究顯示，人喺好多情況下都唔會出現損失規避嘅傾向。

## 基本定義

損失規避係行為經濟學上講到嘅一個概念，由以色列心理學家丹尼·加利曼同阿摩司·特沃斯基提出嘅：首先，得益同損失可以係客觀嘅，一個人可以得到 100 文，亦可以損失 100 文；損失規避講緊嘅係主觀嘅得失，想像人腦入便有個主觀嘅「得失數值」u ，而呢個 u 嘅數值可能（例如）得益嗰陣等同得到嘅錢嘅量，而損失嗰陣就等同損失嘅錢嘅量乘以 1.5 ——如果一個噉嘅人得到 100 文，佢嘅 u 會係 100 咁多，而如果佢損失 100 文，佢嘅 u 就會係 -150 咁多。亦即係話損失規避個諗法就係主張

用數學化嘅形式嚟表述嘅話，加利曼同特沃斯基喺 1979 年提議，損失規避可以想像成以下嘅式：
:\frac{-U(-x)}{U(x)}
分母係得到 x 咁多錢（或者其他利益）所得嘅效益，而分子係損失 x 咁多錢（或者其他利益）所失嘅效益。喺損失規避下，呢個數值會明顯大過 1。而用圖像化嘅方式嚟諗，損失規避現象可以想像成下圖噉嘅樣，當中 **value**（打戙嗰條軸）係指一個結果嘅主觀價值，而 **gain / loss**（打橫嗰條軸）就係反映實際得失。

損失規避嘅情況，可以用商業同金融上嘅決策嚟想像。例如有位投資者想攞佢嘅一筆儲蓄買股票，佢對 A 公司嘅股票做咗一輪分析，估計隻股票賺嘅話會帶嚟 15,000 文咁多嘅利潤，而蝕嘅話會帶嚟 10,000 文咁多嘅損失，當中賺錢同蝕錢嘅機率都一樣係 50% 咁高；响呢個情況下，佢依然好有可能會選擇唔買隻股票——因為响佢心目中，**賺到 15,000 文**嘅**主觀**得益喺數值上可能等同甚至細過**蝕咗 10,000 文**嘅主觀損失。亦有學者指，啲企業嘅管理者成日想防避損失，可能會令到佢哋冇咁夠膽作出創新（創新本質上實要冒險）。

## 實驗展示

損失規避嘅現象可以用經濟實驗或者心理實驗展示。喺最基本上，展示損失規避嘅實驗會將受試者分做兩組，兩組都做「客觀上等價」嘅決策，不過一組要將決策過程睇做得益，而另一組就要將決策過程睇做損失。例如想像以下噉嘅實驗：研究者搵咗一班人返嚟做受試者，佢哋暗中將受試者分做兩組，叫佢哋做虛擬嘅決策；兩組設置如下——
*A 組：受試者手上有 1,000 文咁多嘅虛擬錢，有兩個選擇
*#50% 機會將持有嘅錢變做 2,000 文（得到 1,000 文）。
*#100% 機會將持有嘅錢變做 1,500 文（得到 500 文）。
*B 組：受試者手上有 2,000 單位嘅虛擬錢，
*#50% 機會損失 1,000 文，得返 1,000 文。
*#100% 機會損失 500 文，得返 1,500 文。
喺呢場實驗當中，兩組嘅選項 1 都係「50% 機會最後手上揸 1,000 文，50% 機會最後手上揸 2,000 文」，同時兩組嘅選項 2 都係「100% 機率變成手上揸 1,500 文」——**客觀上等價**。兩組嘅主要分別在於 A 組將決策過程睇做得益，而 B 組就將決策過程睇做損失。實驗結果係，A 組受試者多數都揀咗比較安全嘅選項 2，而 B 組嘅受試者就多數都揀咗比較高風險嘅選項 1，如是者呢場實驗就展示咗得益同損失兩種情況下嘅決策差異。

廿一世紀初嘅研究者亦有開發更進階嘅損失規避實驗法。例如係**保留範式**實驗噉，保留範式實驗簡化講會問受試者「肯畀幾多錢買一件物品」同「已經擁有件物品，肯畀幾多錢留住佢」，而呢種做法被指係排除咗維持現狀偏誤嘅影響。

## 批評

有唔少研究者都質疑損失規避嘅概念。

原則上，損失規避嘅假說可以分**強**同**弱**兩種，前者主張「人類做親決策，都一定係有損失規避傾向嘅」，而後者就冇咁「強硬」，淨係會主張例如「人喺好多時候都會有損失規避傾向，經濟學家有必要研究人類喺咩時候會出現損失規避傾向」。一般嚟講，強嘅損失規避假說响廿一世紀初已經受到嚴峻嘅挑戰，有好多經濟實驗都發現，人响好多情況下都會出現損失規避傾向，不過弱嘅損失規避假說依然受唔少學者採用。

## 睇埋
*杏仁核同線條體
*認知偏誤一覽
*承諾升級
*旁置成本
*保險
*棄子

## 註釋

## 參考
文中用咗嘅詞彙嘅外語名同埋簡介：

文中引述咗嘅學術文獻或者網頁：

## 文獻
有志研究決策或者行為經濟學嘅學生，可以進一步以下呢啲文獻嚟睇下：

*Chen, M. K., Lakshminarayanan, V., & Santos, L. R. (2006). How basic are behavioral biases? Evidence from capuchin monkey trading behavior. *Journal of political economy*, 114(3), 517-537.
*Hochman, G., & Yechiam, E. (2011). Loss aversion in the eye and in the heart: The autonomic nervous system's responses to losses. *Journal of behavioral decision making*, 24(2), 140-156，呢篇文講到人類面對損失嗰陣會心跳加速並且瞳孔放大，而呢啲生理變化係面對得益嗰陣唔會發生嘅。
*Inesi, M. (2010). "Power and Loss aversion." *Organizational Behavior and Human Decision Processes*, 112, 58-69.
*Kahneman, D., & Tversky, A. (2013). *Prospect theory: An analysis of decision under risk*. In Handbook of the fundamentals of financial decision making: Part I (pp. 99-127)，喺理論化啲嘅經濟學研究上，損失規避嘅諗頭可以話係挑戰咗廿世紀初固有嗰套預期效用理論——當時嘅預期效用理論並冇考慮到「損失同得益主觀價值唔同」呢一樣嘢。好似損失規避等嘅現象，令到經濟學界喺廿世紀後半放棄傳統嗰套預期效用理論。
*Li, Y. J., Kenrick, D. T., Griskevicius, V., & Neuberg, S. L. (2012). Economic decision biases and fundamental motivations: How mating and self-protection alter loss aversion. *Journal of personality and social psychology*, 102(3), 550.
*Toh, W. (2021). The economics of decision-making in video games. *Game Studies*, 21(3), **Literature Review**，講打機嗰陣嘅決策，期間有提起損失規避。
*Yechiam, E., & Hochman, G. (2013). Loss-aversion or loss-attention: The impact of losses on cognitive performance. *Cognitive Psychology*, 66(2), 212-231，呢篇文研究注意力，講到損失規避實驗見到嘅結果可能係因為損失引致注意力提升，而非損失本質上「比較重要」。

## 拎
*  #行為金融學 蝕20蚊痛苦啲？😫 定賺20蚊開心啲？😆，YouTube 視頻講損失規避。
* 點解我哋會買保險？，**DecisionLab**（**決策實驗室**）